Prezident Shavkat Mirziyoyev Buxoro tibbiy ob’ektlaridagi qurilish-ta’mirlash ishlarini koʻzdan kechirdi

11.03.2017
Davlatimiz rahbari Shavkat Mirziyoyev Respublika shoshilinch tibbiy yordam ilmiy markazining Buxoro filialida boʻlib, bu yerda amalga oshirilayotgan qurilish-ta’mirlash ishlarini koʻzdan kechirdi.
Prezidentimiz rahnamoligida sogʻliqni saqlash tizimi tubdan isloh etilmoqda. Kasalliklarni profilaktika qilish va samarali davolash maqsadida tibbiyotning barcha boʻgʻinlari takomillashtirilmoqda, joylarda zamonaviy shifoxonalar tashkil etilmoqda. 


Respublika shoshilinch tibbiy yordam ilmiy markazining Buxoro filiali Birinchi Prezidentimiz Islom Karimovning 1998-yil 10-noyabrdagi farmoni asosida Buxoro shahar kasalxonasi negizida tashkil etilgan boʻlib, 255 oʻringa ega. 


Ushbu muassasa binosini jahon standartlariga mos ta’mirlash, boʻlimlarni zamonaviy tibbiy texnologiyalar, asbob-uskunalar bilan ta’minlash, yangi qabulxona, reanimatsiya, komputer-tomografiya, operatsiya qilish xonalari qurish moʻljallanmoqda. Bu yerga yangi tez tibbiy yordam mashinalari olib kelinadi. 


Tibbiy xizmat sifati va samaradorligini yuksaltirish xalqimizni rozi qilishda muhim ahamiyatga ega, dedi davlatimiz rahbari. Ayniqsa, shoshilinch tibbiy yordam tizimini dunyo talablari darajasiga olib chiqish, uning samarali faoliyat yuritishini ta’minlash aholining ham, bugungi zamonning ham talabidir. 


Prezidentimiz Respublika urologiya markazining Buxoro filialida amalga oshirilayotgan ta’mirlash ishlari loyihasi bilan tanishdi. 


Rejaga koʻra mazkur muassasada endourologik operatsiyalar, masofaviy litotripsiya, ultratovush va rentgen tekshiruvi xonalari, urodinamik laboratoriya quriladi, zamonaviy tibbiy uskunalar olib kelinadi. 


Prezidentimiz Buxoro davlat tibbiyot institutining yangi oʻquv binosi va klinikasi qurilishi loyihasi bilan tanishdi. 


Institutda hozirgi kunda 1 ming 924 talaba, yetti yoʻnalish boʻyicha 49 magistr, qirq ikki yoʻnalish boʻyicha 277 klinik ordinator tahsil olmoqda. 


Yuqori malakali shifokor kadrlarni tayyorlash zamonaviy moddiy-texnik baza va jahon andozalari darajasidagi binolarga ega boʻlgan oliy oʻquv yurti faoliyatiga bevosita bogʻliq. Buxoro davlat tibbiyot instituti uchun 900 oʻringa moʻljallangan yangi oʻquv binosi, 200 oʻrinli tarkibiy-funksional boʻlimlardan tashkil topgan klinika qurilishi va ularning zamon talablariga mos jihozlanishi shu nuqtai nazardan kelib chiqqan holda amalga oshirilmoqda. 


Sohada yetuk mutaxassislarni tarbiyalashda dunyo tajribasidan foydalanish, xorijdagi yetakchi oliy ta’lim muassasalari bilan yaqin hamkorlik oʻrnatish, aholining tibbiy madaniyatini yanada oshirish boʻyicha zarur koʻrsatmalar berildi. 


Prezidentimiz Vobkent tumani tibbiyot birlashmasi tizimida amalga oshirilayotgan qurilish-ta’mirlash ishlari loyihasini koʻzdan kechirdi. 


Keyingi yillarda tuman tibbiyot birlashmasida qator qurilish-ta’mirlash ishlari amalga oshirilgan. 2014-yilda 250 qatnovga moʻljallangan koʻp tarmoqli markaziy poliklinika qurilgan. 2015-yilda har biri 30 oʻrinli boʻlgan shoshilinch tibbiy yordam va rejali xirurgiya boʻlimlari binosi barpo etilgan. 2016-yilda 131 oʻrinli tugʻruq kompleksi, bolalar va yuqumli kasalliklar boʻlimlari kapital ta’mirlangan. 


Joriy yilda bu boradagi ishlarni davom ettirib, terapiya, zararsizlantirish, qon quyish, laboratoriya boʻlimlarini kapital ta’mirlash, patanatomiya boʻlimi, tozalash qurilmasi, dorixona va boshqa binolarni qurish rejalashtirilgan. Bu bemorlarga tez va sifatli yordam koʻrsatish, sanitariya-gigiyena holatni yaxshilash, tibbiy madaniyatni yuksaltirishga xizmat qiladi. 


Davlatimiz rahbari qishloq vrachlik punktlarini optimallashtirishda aholining talablarini hisobga olish, ulardagi tibbiy jihozlardan unumli foydalanish, punktlarga malakali kadrlarni ishga jalb etish, kasalliklarni samarali davolash bilan birga ularni profilaktika qilish boʻyicha zarur topshiriqlar berdi.